ทิสโก้มั่นใจเอเชียเหนือเด่นส่งทริกเกอร์ซื้อหุ้น
ทิสโก้ ย้ำมุมมองลงทุนเอเชียเหนือโดดเด่น มองเหตุประท้วงที่ฮ่องกงกระทบระยะสั้น ส่งทริกเกอร์ฟันด์ลุยซื้อหุ้น
30 ก.ย. 2557

ทิสโก้ ย้ำมุมมองลงทุนเอเชียเหนือโดดเด่น มองเหตุประท้วงที่ฮ่องกงกระทบระยะสั้น ส่งทริกเกอร์ฟันด์ลุยซื้อหุ้น
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ เปิดเผยว่า ฝ่ายกลยุทธ์การลงทุนของทิสโก้ เวลธ์ ยังคงมีมุมมองเป็นบวกต่อการลงทุนในตลาดหุ้นเอเชียเหนือ ได้แก่ ไต้หวัน จีน ฮ่องกงและเกาหลีใต้  เนื่องจากประเทศกลุ่มเอเชียเหนือมีเศรษฐกิจที่แข็งแกร่ง ตลาดหุ้นมีแนวโน้มเติบโตต่อเนื่อง ประกอบกับราคาหุ้นที่ยังค่อนข้างถูก
ส่วนกรณีที่ตลาดหุ้นฮ่องกงดัชนีมีการปรับตัวลดลง ซึ่งเป็นผลมาจากความกังวลเกี่ยวกับเหตุการณ์ประท้วงครั้งใหญ่  โดยทิสโก้ เวลธ์ ประเมินว่าผลกระทบดังกล่าวจะเป็นเพียงระยะสั้น และเมื่อคลี่คลายแล้วจะทำให้ดัชนีมีการปรับตัวขึ้นอีกครั้ง  ดังนั้นในจังหวะที่ตลาดหุ้นย่อตัว จึงทำให้ตลาดหุ้นเอเชียเหนือมีความน่าสนใจลงทุนมากขึ้น
นายสาห์รัช กล่าวว่า บลจ.ทิสโก้ ได้เปิดขายกองทุนเปิด ทิสโก้ นอร์ธ เอเชีย อิควิตี้ ทริกเกอร์ 9% #3 ที่ลงทุนในตลาดหุ้นเอเชียเหนือ เสนอขายครั้งแรก (ไอพีโอ) ตั้งแต่วันที่ 2-10 ต.ค.2557 โดยมีเป้าหมายเลิกโครงการที่ 9% ภายในระยะเวลา9เดือน หรือ ณ เวลาใดเวลาหนึ่ง
“กองทุนนี้ถือเป็นการเพิ่มโอกาสสร้างผลตอบแทน จากความโดดเด่นของเศรษฐกิจเอเชียเหนือ ที่ได้รับประโยชน์จากการฟื้นตัวของเศรษฐกิจโลก ประกอบกับราคาหุ้นที่ยังค่อนข้างถูก  ทำให้ตลาดหุ้นเอเชียเหนือในปีนี้ยังมีโอกาสปรับตัวสูงถึง 20-30%”นายสาห์รัช กล่าว